Document ID: /roh_data/filtered/fineweb-2-filterrobots_roh.jsonl.gz/65872

La speranza en vischnanca è gronda. Il temp dad aur dals onns 70 ed 80 è daditg temp passà. Cun il project San Bernardino Swiss Alps vuless l'investur tessinais Stefano Artioli purtar nova vita en la vischnanca, rapporta RSI. Il plan cumplessiv vuless in nov center da vischnanca, hotels da luxus e renovar ils implants da sport. En quels plans è er previs da surpigliar da la famiglia Ghezzi ils implants ed il territori da skis ch'è ils ultims 10 onns stà serrà la gronda part dal temp.
Populaziun è infurmada
Las davosas emnas ha Stefano Artioli che maina ina firma d'immobiglias internaziunala, infurmà ils represchentants da la vischnanca politica e burgaisa ed avant curt er ils abitants e las abitantas. Circa 300 persunas sajan stadas a l'infurmaziun publica, ha ditg il president communal Christian de Tann sin dumonda dal schurnal regiunal Grischun da SRF.
Discurrì vegn dad investiziuns da 300 milliuns francs, confermada n'è quella summa dentant betg. Las emprimas cumpras d'hotels e stabiliments vids èn fatgas. Planisà è dad esser pront cun las emprimas unitads da dar a fit l'enviern 2024/25. Ils implants da skis duajan esser pronts in onn pli tard. Enfin che tut è pront datti anc diversas votaziuns communalas per midadas da zonas, da concessiuns ed igl è da spetgar sin lubientschas.